Xavier het nooit te lank op een plek gebly nie, maar homself beskou as ’n baanbreker. Hy het gesukkel om die plaaslike tale aan te leer en sy pogings om die kernwaarhede van die evangelie* te vertaal, was minder suksesvol. Tog het hy die weg gebaan vir ander Jesuïete wat gou oor Indië en die Verre-Ooste versprei het. Xavier het in sy sendingwerk gefokus op kinders – hy het vir die kinders die geloofsbelydenisse* geleer, en hulle dan gestuur om dit vir hulle ouers en siekes op te sê – en het hulle in groot getalle gedoop*.